CELEX: 52021DC0407
Language: ro
Date: 2021-07-16
Title: Propunere de RECOMANDARE A CONSILIULUI privind Pactul pentru cercetare și inovare în Europa

COMISIA EUROPEANĂ
            Bruxelles, 16.7.2021
            COM(2021) 407 final
            2021/0230(NLE)
            Propunere de
            RECOMANDARE A CONSILIULUI 
            privind Pactul pentru cercetare și inovare în Europa
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Experiența celor 20 de ani de punere în aplicare a Spațiului european de cercetare (SEC) arată că, deși SEC a contribuit la realizări majore în domenii precum infrastructurile de cercetare, știința deschisă, cooperarea internațională, echilibrul de gen în cercetare și inovare, programarea în comun și mobilitatea cercetătorilor, mai sunt încă multe de făcut. 
            
            
               La 30 septembrie 2020, Comisia a adoptat o comunicare intitulată „Un nou SEC pentru cercetare și inovare” [COM (2020) 628 final], cu scopul de a institui un nou Spațiu european de cercetare capabil să permită realizarea obiectivului ambițios al unei tranziții reușite către o Europă durabilă, digitală și rezilientă și de a se pregăti mai bine pentru viitor. 
            
            
               Comunicarea din 2020 solicită aprofundarea SEC
                  1
               , trecând de la coordonarea politicilor naționale la o integrare mai profundă a acestor politici. Documentul solicită mobilizarea statelor membre în jurul unor principii și valori esențiale și identificarea domeniilor prioritare de acțiune comună. Acest lucru este relevant într-un moment în care sunt necesare fonduri și reforme naționale sporite și mai bine orientate, în special având în vedere pandemia, pentru a accelera dubla tranziție verde și digitală. 
            
            
               Cercetarea și inovarea sunt în mare măsură competențe naționale și, prin urmare, dezvoltarea Spațiului european de cercetare se bazează în mare măsură pe reformele politicilor naționale și pe inițiativele naționale. Pactul pentru cercetare și inovare în Europa stabilește valori și principii convenite de comun acord și identifică domeniile în care statele membre vor elabora în comun acțiuni prioritare, sprijinind astfel punerea în aplicare a viziunii și a obiectivelor noului SEC. 
            
            
               Pentru a sprijini punerea în aplicare a politicilor naționale privind SEC, acest pact se bazează pe (i) principii și valori comune ale UE pentru cercetare și inovare (C&I); (ii) domenii prioritare comune de acțiune; (iii) investiții și reforme realizate prin intermediul unor obiective voluntare convenite de comun acord și (iv) un proces simplificat de coordonare și monitorizare a politicilor. Reunirea acestor elemente într-un singur act juridic va reafirma angajamentul politic al statelor membre de a-și mobiliza politicile de C&I pentru a face față provocărilor cu care se confruntă Europa în prezent, în special dubla tranziție și redresarea de după pandemie. De asemenea, actul juridic va orienta și va actualiza noile direcții de politică și va permite monitorizarea și evaluarea progreselor înregistrate. 
            
            
               În același timp, pactul va sprijini eforturile UE de a conduce prin puterea exemplului la nivel internațional și de a promova condiții de concurență echitabile bazate pe reciprocitate, susținute de valori fundamentale, astfel cum se prevede în Comunicarea Comisiei privind abordarea globală a cercetării și a inovării
                  2
               .
            
            
               Se propune ca pactul să ia forma unei inițiative unice fără caracter obligatoriu, și anume o recomandare a Consiliului, pentru a reflecta ambiția comună și împărtășită de a progresa către un nou SEC.
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               Temeiurile juridice ale acestei inițiative sunt articolul 182 alineatul (5) și articolul 292 din TFUE. În conformitate cu articolul 292 din TFUE, Consiliul poate adopta recomandări și hotărăște, la propunerea Comisiei, în toate cazurile în care tratatele prevăd că trebuie să adopte acte la propunerea Comisiei. În conformitate cu articolul 179 din TFUE, Uniunea are ca obiectiv consolidarea bazelor sale științifice și tehnologice, prin crearea unui Spațiu european de cercetare în care cercetătorii, cunoștințele științifice și tehnologiile să circule liber, precum și favorizarea creșterii competitivității sale, inclusiv în industrie, promovând totodată activitățile de cercetare considerate necesare.
            
            
               În conformitate cu articolul 181 din TFUE, Uniunea Europeană și statele membre trebuie să își coordoneze activitățile de cercetare și dezvoltare tehnologică pentru a asigura coerența reciprocă a politicilor naționale și a politicii UE în domeniu. Comisia, în strânsă colaborare cu statele membre, poate adopta orice inițiativă utilă promovării coordonării menționate, în special inițiative menite să stabilească orientările și indicatorii, să organizeze schimbul de cele mai bune practici și să pregătească elementele necesare pentru supravegherea și evaluarea periodice. Parlamentul European trebuie să fie pe deplin informat.
            
            
               Articolul 182 alineatul (5) oferă posibilitatea de a completa activitățile prevăzute în programul-cadru multianual, permițând Parlamentului European și Consiliului, care hotărăsc în conformitate cu procedura legislativă ordinară și după consultarea Comitetului Economic și Social, să stabilească măsurile necesare pentru punerea în aplicare a Spațiului european de cercetare.
            
            
               •Subsidiaritatea (în cazul competențelor neexclusive) 
            
            
               Scopul Spațiului european de cercetare este de a crea un spațiu în care „cercetătorii, cunoștințele științifice și tehnologia să circule liber” (articolul 179 din TFUE). Fiind o inițiativă privind guvernanța pe mai multe niveluri, care pune în aplicare abordarea la nivelul întregii administrații – asigurând alinierea politicilor la diferite niveluri de guvernanță și între domeniile de politică, Spațiul european de cercetare este în conformitate cu principiul subsidiarității. El respectă competența statelor membre în acest domeniu, urmărind să asigure faptul că politica de cercetare și inovare funcționează în strânsă sinergie la toate nivelurile de guvernare (local, regional, național și mondial) și introduce inițiative prin care cea mai mare parte a valorii adăugate a UE la nivel european este legată de răspunsurile politice naționale și regionale și este bazată pe acestea. Astfel, se aplică principiul subsidiarității, dat fiind că propunerea nu intră sub incidența competenței exclusive a Uniunii Europene.
            
            
               •Proporționalitatea
            
            
               Acțiunile propuse sunt proporționale cu obiectivele urmărite. Propunerea sprijină realizarea obiectivelor noului Spațiu european de cercetare. Ea completează eforturile statelor membre de a crea un spațiu de cercetare axat pe cercetători, bazat pe valori, caracterizat prin excelență și orientat spre impact. Propunerea respectă practicile statelor membre și permite o abordare diferențiată care reflectă situațiile economice, financiare și sociale diferite ale statelor membre, precum și diversitatea sistemelor de cercetare și a instituțiilor și organizațiilor respective. Ea recunoaște faptul că situațiile diferite de la nivel național, regional sau local ar putea conduce la diferențe în ceea ce privește modul în care este implementată recomandarea propusă.
            
            
               3.REZULTATE ALE EVALUĂRILOR EX POST, ALE CONSULTĂRILOR PĂRȚILOR INTERESATE ȘI ALE EVALUĂRII IMPACTULUI 
            
         
         
            
               •Consultări cu părțile interesate
            
            
               Opiniile mai multor părți interesate au fost colectate în cadrul mai multor evenimente. În special, Forumul SEC pentru tranziție (înființat sub forma unui grup informal de experți al Comisiei) a oferit consultanță Comisiei și permite luarea în considerare în mod structurat a opiniilor statelor membre și ale părților interesate. Părțile interesate relevante și organizațiile-umbrelă au fost invitate să își împărtășească opiniile (de exemplu, în cadrul atelierelor din 20 aprilie și 25 mai 2021) și sunt luate în considerare în mod corespunzător. 
            
            
               De asemenea, între 15 aprilie și 13 mai 2021 s-a desfășurat o consultare publică pentru a colecta opiniile publicului larg.
            
            
               Întrucât prezenta inițiativă este prevăzută în recenta comunicare a Comisiei intitulată „Un nou SEC pentru cercetare și inovare” [COM (2020) 628 final], ea se bazează în mare măsură pe activitatea de analiză și pe datele concrete care stau la baza noii comunicări privind Spațiul european de cercetare [SWD(2020) 214 final].
            
            
               •Evaluarea impactului
            
            
               Nu a fost efectuată o evaluare a impactului, deoarece foaia de parcurs aferentă arată că prezenta inițiativă a fost prevăzută în Comunicarea Comisiei intitulată „Un nou SEC pentru cercetare și inovare” [COM (2020) 628 final]. Prin urmare, ea se bazează în mare măsură pe activitatea analitică și pe datele concrete care stau la baza noii Comunicări privind Spațiul european de cercetare [SWD (2020) 214 final].
            
            
               4.IMPLICAȚIILE BUGETARE
            
            
               Nu se aplică.
            
            
               5.ALTE ELEMENTE
            
            
               Nu se aplică.
            
            
               
            
            
               2021/0230 (NLE)
            
            
               Propunere de
            
            
               RECOMANDARE A CONSILIULUI
            
            
               privind Pactul pentru cercetare și inovare în Europa
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 182 alineatul (5) și articolul 292 prima și a doua teză,
            
            
               având în vedere propunerea Comisiei Europene,
            
            
               întrucât:
            
            
               (1)La 30 septembrie 2020, Comisia a adoptat o comunicare intitulată „Un nou SEC pentru cercetare și inovare”
                  3
               , în care prezintă o nouă viziune pentru Spațiul european de cercetare (SEC) și își anunță intenția de a propune un Pact pentru cercetare și inovare. 
            
         
         
            
               (2)Concluziile Consiliului privind noul Spațiu european de cercetare, adoptate la 1 decembrie 2020
                  4
               , invită Comisia și statele membre să elaboreze în 2021 o agendă de politici privind SEC și un model de guvernanță pe mai multe niveluri pentru a obține rezultate în ceea ce privește noul Spațiu european de cercetare. 
            
            
               (3)În ultimele două decenii, punerea în aplicare a Spațiului european de cercetare a contribuit la unele realizări majore în domenii precum infrastructurile de cercetare, știința deschisă, cooperarea internațională, echilibrul de gen în cercetare și inovare, programarea în comun, carierele în cercetare și mobilitatea cercetătorilor. Cu toate acestea, progresele înregistrate în ceea ce privește investițiile în cercetare și inovare (C&I) au fost mai puține în ultima perioadă și sunt necesare eforturi suplimentare pentru a inversa această tendință.
            
            
               (4)Pentru a aborda provocările mondiale, cooperarea internațională prin intermediul SEC ar trebui să țină seama de prioritățile relațiilor externe ale Uniunii, ar trebui să se bazeze pe multilateralism și pe deschidere orientată și ar trebui să promoveze condiții de concurență echitabile și reciprocitate, susținute de valori fundamentale și de condiții-cadru comune. 
            
            
               (5)Pentru a realiza un SEC adecvat pentru viitor, este necesar să se treacă de la o abordare de coordonare la o integrare mai profundă a politicilor naționale. Prin urmare, Comunicarea Comisiei intitulată „Un nou SEC pentru cercetare și inovare” solicită mobilizarea statelor membre în jurul unor principii și valori esențiale și identificarea domeniilor de acțiune prioritare comune. Acest lucru este deosebit de relevant într-un moment în care sunt necesare fonduri și reforme naționale sporite și mai bine orientate pentru a accelera dubla tranziție verde și digitală și pentru a pune în aplicare obiectivele Acordului de la Paris, în conformitate cu obiectivele Pactului verde european. 
            
            
               (6)Este necesar un set comun de principii și valori pentru a reafirma bazele solide pentru cercetare și inovare în Uniune, susținând valorile fundamentale (etica și integritatea, libertatea cercetării științifice, egalitatea de gen și egalitatea de șanse), stabilind condiții de muncă mai bune (libera circulație a cercetătorilor, a cunoștințelor și a tehnologiei, urmărirea excelenței, crearea de valoare) și intensificând cooperarea (coordonare, coerență, angajament; activități cu dimensiune globală, incluziune, responsabilitate societală).
            
            
               (7)Domeniile prioritare comune convenite de comun acord ar trebui să constituie o indicație clară pentru părțile interesate cu privire la domeniile și acțiunile pe care Uniunea și statele sale membre le consideră priorități comune și cu privire la care se angajează să colaboreze, creând un cadru stabil pentru factorii de decizie, finanțatorii publici, investitorii privați, cercetători și inovatori.
            
            
               (8)Pentru ca să acorde prioritate investițiilor și reformelor, statele membre ar trebui să reafirme obiectivul de a investi 3 % din PIB-ul UE în cercetare și dezvoltare și să îl actualizeze pentru a reflecta noile priorități ale UE, inclusiv un nou obiectiv de efort public al UE de 1,25 % din PIB pe care statele membre trebuie să îl îndeplinească până în 2030 în mod coordonat la nivelul UE, în scopul mobilizării și al stimulării investițiilor private. Statele membre ar trebui, de asemenea, să aloce în mod voluntar 5 % din finanțarea publică națională pentru cercetare și dezvoltare programelor comune și parteneriatelor europene până în 2030. Statele membre care au rămas în urmă în comparație cu media Uniunii în ceea ce privește investițiile în cercetare și dezvoltare ca procent din PIB ar trebui să își direcționeze eforturile de investiții pentru a crește investițiile totale în cercetare și dezvoltare cu 50 % în următorii 5 ani.
            
            
               (9)Consolidarea SEC necesită o cooperare mai strânsă între Comisia Europeană și statele membre. Acest lucru poate fi realizat prin instituirea unui sistem simplificat de monitorizare și coordonare pentru învățarea reciprocă și intensificarea dialogului bilateral.
            
            
               (10)Ar trebui să se asigure coordonarea investițiilor și reformelor de la nivelul Uniunii și de la nivel național, pentru a consolida sistemele naționale de cercetare și inovare și pentru a spori impactul acestora la nivelul Uniunii: în timp ce politicile naționale de cercetare și inovare sprijină dezvoltarea sistemelor naționale în vederea îndeplinirii obiectivelor naționale, ele contribuie, de asemenea, la obiectivele SEC și la alte priorități comune ale Uniunii în domenii strategice de interes comun.
            
            
               RECOMANDĂ STATELOR MEMBRE:
            
            
               1.Valori și principii pentru cercetare și inovare
            
            
               (1)Să convină asupra unui set comun de valori și principii pentru cercetare și inovare în Uniune, astfel cum este prevăzut mai jos, și să le aplice în sistemele lor interne de cercetare și inovare, în strânsă colaborare cu părțile interesate. Aceste valori și principii ar trebui, de asemenea, să fie promovate de statele membre și de Uniune în interacțiunile lor cu țările terțe, pentru a asigura condiții de concurență echitabile și condiții-cadru comune.
            
            
               Susținerea valorilor 
            
            
               (a)Etica și integritatea cercetării și inovării: cercetătorii, procesele de cercetare și sistemul de cercetare și inovare în ansamblu ar trebui să respecte norme și practici stricte în materie de etică și integritate, care stau la baza unei cercetări responsabile și demne de încredere, fără influențe necuvenite, o condiție prealabilă pentru atingerea excelenței, și să susțină responsabilitatea cercetătorilor în a evita lipsa de imparțialitate și „scurtăturile” metodologice; 
            
            
               (b)Libertatea cercetării științifice: ca parte a unei culturi de cercetare inerente SEC și o condiție necesară pentru ca cercetătorii să își definească întrebările, teoriile și metodele de cercetare într-un mod deschis și sigur și să producă, să partajeze și să disemineze cunoștințe, date și alte rezultate; 
            
            
               (c)Egalitate între bărbați și femei și egalitatea de șanse: includerea echilibrului de gen în echipele de cercetare la toate nivelurile, a echilibrului de gen în procesul decizional și integrarea dimensiunii de gen în conținutul cercetării și inovării, precum și luarea în considerare a diversității în sens mai larg, inclusiv, printre altele, a diversității de gen, etnice și sociale, a persoanelor cu handicap și a combaterii discriminării din toate motivele; 
            
            
               O mai bună funcționare 
            
            
               (d)Libera circulație: a cercetătorilor și a personalului auxiliar, a cunoștințelor științifice și a tehnologiei; acest lucru implică schimbul de cunoștințe, date și instrumente științifice cât mai rapid posibil, în special prin intermediul practicilor științei deschise, cariere atractive și bazate pe merite, recunoașterea competențelor cercetătorilor și ale personalului tehnic, îmbunătățirea condițiilor-cadru pentru mobilitatea cercetătorilor și încurajarea schimburilor dintre mediul academic și industrie (precum și cu alte sectoare) și diseminarea inovării și a accesului liber la infrastructurile de cercetare, la infrastructurile tehnologice și la serviciile acestora; 
            
            
               (e)Urmărirea excelenței: se referă la angajamentul de a programa, de a efectua sau de a sprijini cercetarea de cea mai înaltă calitate posibilă, cu scopul de a atinge și a recompensa excelența ca o condiție prealabilă pentru se obține impacturi la nivel științific, tehnologic, economic, politic și societal și pentru a extinde baza generală de cunoștințe a Europei. Toate acestea implică faptul că sprijinul public pentru cercetare și inovare ar trebui să vizeze selectarea și finanțarea ideilor de înaltă calitate – calitatea presupune că cercetarea este de nivel mondial, produce rezultate deschise, verificabile și reproductibile și se realizează prin procese și metodologii de cercetare transparente și prin gestionarea cercetării astfel încât să permită reutilizarea sistematică a rezultatelor anterioare. Sistemul de evaluare a cercetării – pentru cercetare, cercetători, echipe și instituții – ar trebui să respecte acest principiu și să recompenseze calitatea în consecință; sprijinul public ar trebui să găsească echilibrul corect între cercetarea „motivată de curiozitate” și cercetarea „orientată spre obiective specifice”; 
            
            
               (f)Crearea de valoare: aceasta înseamnă creșterea impactului cercetării și inovării, astfel încât poziția de lider a Europei în ceea ce privește crearea de cunoștințe să se concretizeze în produse, servicii, procese și soluții relevante și durabile care să sprijine bunăstarea cetățenilor, prosperitatea economică, inovarea deschisă, elaborarea de politici bazate pe date concrete și autonomia strategică deschisă; acest lucru implică, printre altele, cooperarea între diferitele politici, încurajarea unei interconectări mai puternice între actorii implicați în colaborarea multidisciplinară și transsectorială și promovarea cercetării fundamentale efectuate la inițiativa cercetătorilor și rolul acesteia în generarea de descoperiri revoluționare și în dezvoltarea unei baze largi de cunoștințe; 
            
         
         
            
               Colaborare 
            
            
               (g)Coordonare, coerență și angajament: statele membre introduc dimensiunea europeană în politicile naționale de cercetare și inovare și asigură adeziunea și angajamentul național față de punerea în aplicare cu succes a priorităților SEC. Statele membre, cu asistența Uniunii, își coordonează politicile și programele de cercetare și inovare în domenii de interes comun, inclusiv prin asigurarea complementarității cu programele-cadru ale UE pentru cercetare și inovare, facilitând astfel cooperarea transnațională în cadrul SEC, direcționează investițiile și reformele în cercetare și inovare în vederea realizării SEC și accelerează tranziția verde și cea digitală; 
            
            
               (h)Activități cu dimensiune globală: statele membre colaborează și se implică în activități comune reciproc avantajoase privind cercetarea și inovarea cu parteneri din țări și regiuni terțe, pe baza valorilor Uniunii și a principiilor stabilite în prezentul pact, în cadrul obiectivelor de dezvoltare durabilă ale ONU și al altor instrumente internaționale pertinente; 
            
            
               (i)Incluziune: statele membre ar trebui să depună eforturi pentru a dezvolta întregul potențial al SEC, pentru a fi competitive la nivel mondial; în consecință, statele membre și regiunile mai puțin performante ar trebui să își intensifice eforturile pentru a spori performanța și dimensiunea sistemelor lor de cercetare și inovare și pentru a-și dezvolta capacitățile, atât umane, cât și de infrastructură, inclusiv prin asigurarea sinergiilor dintre finanțarea lor națională și fondurile Uniunii. Ar trebui sprijinite eforturile de la nivelul Uniunii pentru a conecta cercetătorii și inovatorii din regiunile mai puțin performante cu rețele europene din întreaga Uniune caracterizate prin excelență; 
            
            
               (j)Responsabilitate societală: depunerea de eforturi pentru a răspunde nevoilor societății de a extinde capacitățile colective, de a obține un impact societal mai mare și de a spori încrederea în știință și inovare prin implicarea părților interesate, a comunităților locale și a cetățenilor în conceperea și punerea în aplicare a politicilor de cercetare și inovare și prin asigurarea faptului că politicile sunt flexibile și capabile să se adapteze la provocările neprevăzute. 
            
            
               2.Domenii prioritare de acțiune comună 
            
            
               (2)Să stabilească de comun acord următoarele domenii prioritare de acțiune comună în sprijinul SEC, pe baza cărora acțiunile din agenda de politici privind SEC vor fi concepute și convenite între Comisie și statele membre. Aceste acțiuni ar trebui să asigure o aliniere strânsă cu valorile și principiile convenite de comun acord în materie de cercetare și inovare în Uniune și un sprijin adecvat pentru acestea, astfel cum se menționează în prezenta recomandare: 
            
            
               Aprofundarea unei piețe interne cu adevărat funcționale a cunoașterii 
            
            
               (a)Știința deschisă: sprijinirea unei veritabile culturi a științei deschise în întreaga Uniune, inclusiv generalizarea accesului liber la publicațiile academice și la datele de cercetare
                  5
               , precum și difuzarea și adoptarea principiilor și practicilor științei deschise, luând în considerare, în același timp, diferențele disciplinare și culturale, inclusiv multilingvismul, sprijinind dezvoltarea competențelor în domeniul științei deschise și dezvoltând și integrând suplimentar infrastructura și serviciile digitale; 
            
            
               (b)Infrastructurile de cercetare: dezvoltarea suplimentară a accesului liber la infrastructurile de cercetare europene și naționale și o mai bună exploatare a acestora, inclusiv a infrastructurilor electronice, a funcției lor integratoare în ecosistemul cunoașterii și inovării și a potențialului acestora în ceea ce privește formarea de parteneriate și punerea în comun a resurselor și conectarea la Cloudul european pentru știința deschisă. Acest lucru va ajuta știința europeană să concureze la nivel mondial, va contribui la reducerea decalajului în materie de cercetare și inovare și va promova incluziunea în SEC; acest lucru va necesita, printre altele, utilizarea unei game mai largi de surse de finanțare pentru infrastructurile de cercetare de nivel mondial și explorarea unor noi modalități de finanțare a accesului transnațional și virtual; 
            
            
               (c)Egalitatea de gen, egalitatea de șanse și incluziunea: sprijinirea participării mai largi a femeilor la știință și inovare și depunerea de eforturi pentru a elimina inegalitățile indiferent de gen, origine rasială sau etnică, religie sau convingeri, handicap, vârstă sau orientare sexuală; 
            
            
               (d)Carierele, mobilitatea cercetătorilor și sistemul de evaluare și recompense în domeniul cercetării: sporirea recunoașterii carierelor cercetătorilor, creșterea atractivității carierelor lor și înzestrarea cercetătorilor cu formarea și competențele necesare pentru a răspunde nevoilor în schimbare ale rolului cercetătorului în întreaga Uniune; acest lucru se va realiza prin crearea unor condiții de muncă și de ocupare a forței de muncă stabile, atractive, inclusive, favorabile și transparente și prin oferirea unor parcursuri profesionale și a unor orientări clare și bine cunoscute pentru a face alegeri de carieră în cunoștință de cauză, pe baza unor programe esențiale precum acțiunile Marie-Skłodowska-Curie și asigurând coerența cu acestea; stimularea circulației echilibrate a cercetătorilor în întreaga Uniune, precum și între sectoare și administrații publice; creșterea atractivității, pentru a atrage talente din întreaga lume. Dezvoltarea suplimentară a sistemelor actuale de evaluare a cercetării pentru cercetare, cercetători, echipe și instituții, pentru a recompensa calitatea, impactul, practicile științei deschise, spiritul de conducere, implicarea societății și colaborarea cu industria; luarea în considerare a unei game largi de realizări și activități de cercetare și garantarea unor parcursuri profesionale diverse. Sistemele de recompensare ar trebui să acorde atenția cuvenită asigurării transparenței, evitării lipsei de imparțialitate, a discriminării și a tratamentului inechitabil. Acest lucru ar trebui să fie transparent prin utilizarea unor indicatori adecvați;
            
            
               (e)Valorificarea cunoștințelor: intensificarea cooperării și a interconexiunilor dintre actorii din domeniul cercetării și inovării, inclusiv cei care nu sunt activi în prezent, și o mai bună coordonare a politicilor și programelor la nivel european, național și regional, în special prin intermediul unor cadre pentru valorificarea cunoștințelor, asimilarea rezultatelor cercetării, perfecționarea competențelor și gestionarea activelor intelectuale; 
            
            
               (f)Angajamentul mondial: dezvoltarea unei strategii coerente privind angajamentul mondial și a unor instrumente comune, promovând valorile și principiile europene comune pentru cercetare și inovare în ceea ce privește cooperarea internațională și valorificând atractivitatea cercetării europene; asigurarea autonomiei strategice a Europei în materie de știință și inovare, menținând în același timp o economie deschisă; promovarea unor condiții de concurență echitabile și a reciprocității, susținute de valori fundamentale; consolidarea parteneriatelor în domeniul cercetării și inovării și consolidarea colaborării cu țări terțe și cu organizații regionale. 
            
            
               Abordarea în mod comun a provocărilor generate de dubla tranziție verde și digitală și creșterea participării societății la SEC 
            
            
               (g)Acțiuni SEC bazate pe provocări: în cadrul cărora Comisia și statele membre, inclusiv regiunile, orașele și municipalitățile acestora, cooperează mai strâns pentru a impulsiona elaborarea și punerea în aplicare a unor politici sectoriale mai reziliente și mai durabile pentru a promova soluții bazate pe cercetare și inovare și pentru a atenua potențialele amenințări; aceste acțiuni pot include diverse forme de colaborare, cum ar fi misiunile Orizont Europa, parteneriatele europene, inclusiv comunitățile de cunoaștere și inovare ale EIT (CCI EIT), inițiativele de programare în comun, sprijinul pentru alianțele multilaterale și altele și ar putea fi instituite pentru a aborda provocări noi și persistente, cum ar fi schimbările climatice, tranziția energetică și tranziția digitală, migrația, poluarea cu materiale plastice, cancerul sau amenințările la adresa sănătății publice; aceste acțiuni ar trebui să se bazeze pe contribuția întregului spectru de discipline, permițând abordarea cuprinzătoare a provocărilor; ele se pot baza pe experiența inițiativelor de coordonare existente, cum ar fi Planul strategic european privind tehnologiile energetice (Planul SET) și pe exemplul inițiativei ERAvsCorona, care a demonstrat importanța mobilizării forței combinate printr-o strânsă coordonare, proiectare în comun, cooperare, schimb de date și finanțare comună între Uniune, statele membre și țările asociate pentru a obține rapid un răspuns la un obiectiv comun; 
            
            
               (h)Sinergii între politica de cercetare și inovare, educație și Agenda pentru competențe în UE: cercetarea și inovarea și învățământul (superior) sunt factori-cheie ai inovării, ai creării, difuzării și utilizării cunoștințelor. Sunt necesare acțiuni pentru dezvoltarea și exploatarea sinergiilor dintre SEC și Spațiul european al învățământului superior (SEIS), în special prin intermediul instituțiilor de învățământ superior și al infrastructurilor de cercetare, inclusiv al infrastructurilor electronice, precum și al Institutului European de Inovare și Tehnologie și al comunităților sale de cunoaștere și inovare (CCI EIT); oferirea de orientări și sprijin părților interesate relevante pentru tranziția sistemului de învățământ superior către o mai bună cooperare, incluziune, excelență și digitalizare, printre altele prin sprijinirea dezvoltării suplimentare a inițiativei privind universitățile europene ca un cadru de testare pentru instituții de învățământ superior moderne, favorabile incluziunii și orientate spre viitor din Uniune; și dezvoltarea și punerea în aplicare a unor inițiative pentru a înzestra cercetătorii cu toate competențele necesare pe piața forței de muncă și pentru perfecționarea și recalificarea prin formare specifică; 
            
            
               (i)Sinergii între politica de cercetare și inovare și politica industrială, pentru a stimula ecosistemele de inovare: cercetarea și inovarea și o industrie agilă reprezintă doi vectori esențiali ai competitivității și ai autonomiei strategice deschise. Prin urmare, sunt necesare acțiuni pentru a dezvolta și a exploata sinergiile dintre SEC și strategia industrială actualizată
                  6
               , în special prin infrastructuri de cercetare și tehnologie, instituții de învățământ superior (IIS), parteneriatele Orizont Europa, inclusiv CCI ale EIT, alianțe industriale și foi de parcurs comune privind tehnologia industrială (de la cercetarea de bază la implementare) în domenii esențiale strategice; aceste acțiuni ar trebui să fie elaborate în cooperare cu statele membre, cu industria (inclusiv IMM-urile) și cu alte părți interesate din domeniul cercetării și inovării și ar trebui să acorde prioritate unor domenii tehnologice specifice, pentru a contribui la alinierea investițiilor publice și private; 
            
            
               (j)O implicare mai activă a cetățenilor și a societății în cercetare și inovare în toate dimensiunile sale: de exemplu, contribuția și capacitatea de a beneficia de opiniile și implicarea cetățenilor vor crește gradul de conștientizare cu privire la beneficiile și impactul cercetării și inovării în viața de zi cu zi a oamenilor, vor asigura o mai mare diversitate a abordărilor pentru elaborarea și punerea în aplicare a politicii de cercetare și inovare și vor face C&I mai relevante pentru societate, în special făcându-le mai acceptabile pentru cetățeni și sporind accesibilitatea noilor soluții; 
            
            
               Sporirea accesului la excelență în materie de cercetare și inovare în întreaga Uniune 
            
         
         
            
               (k)Mai multe investiții și reforme în țări și regiuni cu performanțe mai scăzute în materie de cercetare și inovare: aceasta înseamnă mobilizarea finanțării Uniunii și a finanțării naționale pentru investițiile în cercetare și inovare, în paralel cu oferirea de sprijin și de asistență pentru a adopta reformele necesare în domeniul cercetării și inovării; 
            
            
               (l)Sinergii între programele de finanțare ale Uniunii, programele de finanțare naționale și cele regionale: trebuie încurajate și sporite sinergiile dintre programele de finanțare ale Uniunii și programele naționale și regionale de finanțare a cercetării și inovării, în special între Orizont Europa, politica de coeziune și Mecanismul de reziliență și redresare; 
            
            
               (m)Legături de colaborare sporite și integrarea bazată pe excelență a organizațiilor care desfășoară activități de cercetare din țări cu performanțe mai scăzute în materie de cercetare și inovare în rețelele științifice europene și în ecosistemele de inovare; 
            
            
               Promovarea investițiilor și reformelor concertate în domeniul cercetării și inovării 
            
            
               (n)Sprijin pentru garantarea și acordarea de prioritate investițiilor pe termen lung în cercetare și inovare și a reformelor în materie de politici: la toate nivelurile de guvernanță (la nivelul Uniunii, la nivel național și regional), incluzând spațiile de testare în materie de reglementare și clauzele de experimentare; conceperea, punerea în aplicare și evaluarea acestora ar trebui să se efectueze în paralel, pentru a maximiza sinergiile și impactul; 
            
            
               (o)Coordonarea investițiilor în domeniul cercetării și inovării: prin sprijinirea identificării și implementării potențialului de investiții și reforme coordonate în vederea consolidării dimensiunii SEC la toate nivelurile de guvernanță din Uniune și a maximizării impactului său în beneficiul sistemelor științifice și de inovare ale Uniunii. 
            
            
               3.Sprijinirea cu prioritate a investițiilor și a reformelor 
            
            
               (3)Să sprijine cu prioritate investițiile și reformele care abordează prioritățile SEC și să ofere condițiile necesare și sprijin pentru investiții private mai puternice în cercetare și inovare la nivel național și regional, prin stabilirea unor obiective voluntare realiste, dar ambițioase la nivelul Uniunii și la nivel național pentru investițiile în cercetare și dezvoltare: 
            
            
               (a)Cheltuielile publice pentru cercetare și dezvoltare și investițiile private în cercetare și inovare necesită un cadru politic și de reglementare adecvat pentru a maximiza eficacitatea și eficiența acestora și pentru a asigura un impact economic și social; pe de altă parte, reformarea cadrului politicii de cercetare și inovare sau punerea în aplicare a unei agende transformaționale necesită mobilizarea unor resurse adecvate (de exemplu, finanțare, resurse umane, competențe, posturi de cercetare) pentru a stimula schimbarea și a îmbunătăți performanța și rezultatele sistemului de cercetare și inovare; 
            
            
               (b)Obiectivele de investiții în cercetare și dezvoltare nu numai că stimulează rata globală de creștere a cheltuielilor pentru cercetare și dezvoltare, ci reflectă și obiective mai calitative în ceea ce privește orientările științifice, tehnologice, societale sau industriale; acest lucru se aplică în special cheltuielilor publice pentru cercetare și dezvoltare care sprijină prioritățile SEC, inclusiv reformele sistemelor naționale de cercetare și inovare, o economie durabilă și competitivă și dubla tranziție; 
            
            
               (4)Să își confirme intenția de a spori investițiile la nivelul Uniunii în cercetare și dezvoltare după cum urmează: 
            
            
               (a)Să crească cheltuielile totale pentru cercetare și dezvoltare pentru a atinge 3 % din PIB-ul UE („obiectivul de 3 %”); 
            
            
               (b)Să sporească efortul public total pentru cercetare și dezvoltare pentru a atinge 1,25 % din PIB-ul UE până în 2030; 
            
            
               (c)Să crească ponderea cheltuielilor publice naționale pentru cercetare și dezvoltare consacrate programelor comune, infrastructurilor de cercetare și parteneriatelor europene pentru a atinge 5 % din finanțarea publică națională a C&D până în 2030; 
            
            
               (d)o creștere cu 50 % a cheltuielilor totale pentru cercetare și dezvoltare în următorii cinci ani pentru statele membre care au rămas în urmă în comparație cu media UE a cheltuielilor pentru cercetare și dezvoltare ca procent din PIB. 
            
            
               (5)Să stabilească, în mod voluntar, obiective naționale de investiții pentru: 
            
            
               (a)efortul public preconizat în domeniul cercetării și dezvoltării, exprimat ca procent din PIB; 
            
            
               (b)procentul din cheltuielile publice naționale pentru cercetare și dezvoltare consacrate programelor comune, infrastructurilor de cercetare și parteneriatelor europene; 
            
            
               (c)o creștere preconizată a cheltuielilor totale pentru cercetare și dezvoltare pentru statele membre care au rămas în urmă în comparație cu media UE a cheltuielilor pentru cercetare și dezvoltare ca procent din PIB. 
            
            
               4.Coordonarea politicilor 
            
         
         
            
               (6)Să pună în aplicare un mecanism consolidat de monitorizare și coordonare, pentru a asigura progresul către prioritățile SEC. Acest lucru necesită următoarele: 
            
            
               (a)Coordonare și sprijin la nivelul Uniunii, din etapele de planificare strategică și de concepere până la etapele de punere în aplicare și monitorizare, printr-o serie de instrumente și procese de politică mai simple și mai puțin împovărătoare: 
            
            
               –O agendă comună de politici privind SEC, care stabilește acțiunile SEC convenite de comun acord care urmează să fie puse în aplicare în mod coordonat, în sprijinul principiilor comune pentru cercetare și inovare și al priorităților SEC stabilite în prezentul pact. Agenda de politici privind SEC ar trebui să fie clară și să poată fi pusă în aplicare, definind și descriind fiecare acțiune în vederea punerii sale în aplicare (la nivelul Uniunii și/sau la nivel național);
            
            
               –O platformă online dedicată politicilor privind SEC pentru raportarea cu privire la (i) punerea în aplicare a agendei de politici privind SEC (la nivelul Uniunii și la nivel național) și la (ii) alte investiții, reforme și activități care sprijină principiile și domeniile prioritare SEC stabilite în prezentul pact;
            
            
               –Un tablou de bord al SEC, prin care să se monitorizeze progresele înregistrate în ceea ce privește îndeplinirea obiectivelor SEC la nivel național și la nivelul Uniunii, printr-o combinație de indicatori și analize calitative în legătură cu prioritățile SEC. Tabloul de bord al SEC ar trebui actualizat periodic;
            
            
               –În cadrul Forumului SEC pentru tranziție au loc dialoguri periodice în materie de politici între statele membre și Comisie, atât la nivel bilateral, cât și multilateral, pentru a sprijini punerea în aplicare a agendei de politici privind SEC, în special prin schimbul de cele mai bune practici și exerciții de învățare reciprocă. Comisia va oferi sprijin suplimentar prin intermediul mecanismului de sprijinire a politicilor din cadrul programului Orizont (PSF) și al Instrumentului de sprijin tehnic (STI).
            
            
               (b)Acordul comun al Comisiei și al statelor membre cu privire la o agendă comună de politici privind SEC, pe baza tabloului de bord al SEC și a consilierii strategice oferite de Comitetul consultativ european pentru cercetare și inovare (ERAC) și în urma implicării corespunzătoare a părților interesate. Forumul SEC pentru tranziție pregătește proiectul agendei de politici privind SEC. 
            
            
               (c)În urma acordului privind agenda de politici privind SEC, statele membre și Comisia fac schimb de informații cu privire la politicile și programele lor care contribuie la punerea în aplicare a agendei de politici privind SEC precum și, în sens mai larg, la principiile și prioritățile stabilite în prezentul pact. Acestea includ informații cu privire la punerea în aplicare a politicilor și programelor actuale și la planificarea politicilor și programelor viitoare și sunt partajate prin intermediul platformei online privind politicile SEC. 
            
            
               (d)Comisia examinează punerea în aplicare a agendei de politici privind SEC la nivel național și publică un raport anual privind stadiul punerii în aplicare a SEC, inclusiv rapoarte individuale privind progresele înregistrate de fiecare stat membru. Acest lucru va oferi o bază pentru purtarea de dialoguri periodice în materie de politici între statele membre și Comisie. 
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
               
            
         
         
            
                  
                     (1)
                  
                        COM (2020) 628 final propune patru obiective strategice pentru a se asigura că noul SEC este adecvat pentru provocările viitoare: (i) sprijinirea cu prioritate a investițiilor și reformelor (ii) îmbunătățirea accesului la excelență (iii) transpunerea rezultatelor cercetării și inovării în economie (iv) aprofundarea SEC. 
               
               
                  
                     (2)
                  
                        COM(2021) 252 final.
               
               
                  
                     (3)
                  
                        COM(2020) 628 final.
               
               
                  
                     (4)
                  
                        135673567135673567/20.
               
               
                  
                     (5)
                  
                        și anume, urmând principiul „cât mai deschis cu putință, dar atât de închis cât este necesar”
               
               
                  
                     (6)
                  
                        Actualizarea noii Strategii industriale 2020: construirea unei piețe unice mai puternice pentru a sprijini redresarea Europei [COM(2021) 350 final].